钦定古今图书集成/明伦汇编/官常典/第563卷 > 归融
## 钦定古今图书集成/明伦汇编/官常典/第563卷 > 归融

按《唐书归崇敬传》：崇敬子登，登子融，字章之，元和中
及进士第，累迁左拾遗，事文宗，为翰林学士，进至户
部侍郎。开成初，拜御史中丞。湖南观察使卢周仁以
南方屡火，取羡钱亿万进京师，融劾奏：“天下一家，中
外之财，皆陛下府库。周仁陈小利，假异端，公违诏书，
徇私希恩，恐海内效之。因缘渔刻，生人受敝，罪始周”
仁请重责还所进代贫民租入。诏不从。置钱河阴院，
以虞水旱。初，户部员外郎卢元中、左司员外郎判户
部案姚康受平籴官秦季元绢六千疋，贷干没钱八
千万，俱贬岭南尉。数年，金部员外郎韩益判度支，子
弟受赇三百万，未入者半。帝问融：“益所犯与卢元中、
姚康孰甚？”对曰：“元中等枉失库钱，益”所坐子弟受贿，
事异法轻，故益止，贬梧州参军。融迁京兆尹。李固言
为相，恶之，徙秘书监。固言罢，擢权知兵部侍郎。岁间，
出为山南西道节度使，徙东川。还，历兵部尚书，累封
晋陵郡公。会昌后，儒臣少，朝廷礼典，多本融议。辞疾，
以太子太傅分司东都。大中七年卒，赠尚书左仆射。